ועדת הבריאות, כנסת 24, פרוטוקול מספר 54, 2022-01-12 10:46

אלון טל: בוקר טוב.

אלון טל: אני מתכבד לפתוח את ישיבת ועדת הבריאות היום, 12 בינואר 2022, י' בשבט התשפ"ב.

אלון טל: לפני שנשמע על צו בריאות העם החדש בקשר לבידוד בית והוראות שונות, ביקש חבר הכנסת יברקן להגיד כמה מילים, היות שיש לו אילוץ זמנים.

דסטה גדי יברקן: תודה רבה, אדוני יושב הראש.

דסטה גדי יברקן: המדיניות שכרגע לא ברורה מבחינת המון אזרחים.

דסטה גדי יברקן: המון אזרחים מבולבלים.

דסטה גדי יברקן: אני רציתי לשאול מספר שאלות את משרד הבריאות בטרם יאשרו.

דסטה גדי יברקן: הייתי שמח שבכלל ההנחיות האלה עדיין יחייבו אותם בחשיבה מחודשת.

דסטה גדי יברקן: בעיניי המדיניות מפלה בין מחוסן ללא מחוסן עם אותם תנאים אפידמיולוגיים.

דסטה גדי יברקן: אני רוצה לשאול ראשית בעניין צו המנכ"ל שכולל התייחסות לבדיקות הביתיות למחוסנים - הייתה דרישה ממשרד הבריאות להציג את הנחיית המנהל בנושא הזה שלא הוצגה לציבור.

דסטה גדי יברקן: שאלה שנייה: מהי ההצדקה בעידן האומיקרון, בו מחוסנים נדבקים ומדביקים באותה מידה, להפלות אותם לטובת בדיקה ביתית בלתי אמינה, שתוצאותיה אינן נכללות בנתוני משרד הבריאות, ובכך לשחרר אותם מבידוד, ולגרום להם להסתובב במרחב הציבורי ולסכן חיי אדם, כאשר יודעים ש-72 אחוז מהבדיקות באנטיגן מפספסות?

דסטה גדי יברקן: כך לפי חדשות 13.

דסטה גדי יברקן: הרי מדובר במאות אלפי בדיקות מיותרות, הכרוכות בבזבוז כספי ציבור, בהיקפים עצומים.

דסטה גדי יברקן: זו השאילתה שאני אציג מיד לשר הבריאות במליאה.

דסטה גדי יברקן: שאלה שלישית: מה הטעם בביצוע בדיקת אנטיגן מוסדית לבלתי מחוסנים שנחשפו למאומת ביום ה-0?

דסטה גדי יברקן: ממילא הם נכנסים לבידוד לשבעה ימים לשלילי וחיוביים לעשרה ימים.

דסטה גדי יברקן: מדובר במאות אלפי בדיקות מיותרות הכרוכות שוב בבזבוז כספי ציבור.

דסטה גדי יברקן: לו היו מושקעים מיליארדי שקלים מהכסף הזה בהקמת בתי חולים או שיפור מערכת הבריאות, המקום שלנו היה הרבה יותר טוב.

דסטה גדי יברקן: שאלה רביעית: מדוע לא הוחרגו הילדים ללא קשר לסטטוס חיסוני, ככל שהם מציגים בדיקה שלילית?

דסטה גדי יברקן: למה ילד בריא לא מחוסן - מבודד ולא זכאי לחינוך, וילד בריא ומחוסן - חופשי?

דסטה גדי יברקן: מה שאני מנסה לומר זה שיש כאן אפליה בוטה, שהיא גם פגיעה בחופש וגם בזכויות אדם.

דסטה גדי יברקן: אני חושב שצריך לעשות הכל כדי לחזור אחורה.

דסטה גדי יברקן: אני אומר את זה גם כחלק ממיצוי הליכים.

דסטה גדי יברקן: אם ההנחיות האלה יעברו כפי שהן, אני אגיש בג"צ על העניין הזה של ההתנהלות.

דסטה גדי יברקן: אני אומר את חובתי בשם מיליוני אזרחים, שכרגע נמצאים בבית פשוט ללא שום הצדקה.

דסטה גדי יברקן: תודה רבה.

אלון טל: תודה רבה, אדוני.

אלון טל: אני אשמח מאוד לשמוע עכשיו ממשרד הבריאות תמצית של זה.

אלון טל: אני שמעתי אתמול דווקא נתונים אחרים בקשר לחשיבות של חיסונים, דווקא בעידן האומיקרון, אם אנחנו מסתכלים על חולים קשים וכולי, ועם אפס אנשים שהתחסנו שמתו מהאומיקרון.

אלון טל: אולי תוכלו להתייחס לחלק מהטענות הענייניות של חברי, חבר הכנסת יברקן.

טל פוקס: שלום.

טל פוקס: אני אקדים ואומר שהתיקון שעומד כאן לא כולל את ההבדל בין מחוסנים ללא מחוסנים.

טל פוקס: למעשה, המצב הזה שלא מחוסנים חייבים בבידוד ומחוסנים לא חייבים בידוד במקרה של חשיפה לחולה ככלל, נמצא בצו כבר מהרגע שיש חיסונים.

טל פוקס: לא היה שינוי בעניין הזה.

טל פוקס: התיקון הזה עוסק בדברים אחרים.

טל פוקס: העיקר שלו - אם עד עכשיו הגדרנו אדם כחולה רק על בסיס בדיקת PCR חיובית, כעת הצו הזה יאפשר להכיר באדם כחולה ולאחר מכן כמחלים שזכאי לתו ירוק על בסיס בדיקת אנטיגן מוסדית חיובית.

אלון טל: ובלי תסמינים בהכרח.

אלון טל: גם מי שא-סימפטומטי.

טל פוקס: גם מי שאין לו תסמינים.

טל פוקס: בדיקת אנטיגן מוסדית חיובית.

טל פוקס: זה הכלל החדש.

טל פוקס: זה כלל שנקבע כהוראת שעה, למשך שלושה שבועות.

טל פוקס: הוא נכנס לתוקף ב-7 בינואר והוא כרגע בתוקף עד ה-27 בינואר ותיבחן כמובן הארכה שלו כשנגיע למועד הזה.

טל פוקס: בהמשך לאותו תיקון שמכיר גם במי שקיבל אנטיגן חיובי כחולה, יש כמה תיקונים שנעשו בצו.

טל פוקס: המטרה הכללית של הצו הזה היא להפחית את העומס במתחמי בדיקות ה-PCR, בעיקר מהמעבדות שאליהן נשלחות בדיקות ה-PCR ולוקח להן זמן לתת תשובה, כדי שבדיקת ה-PCR תהיה רלוונטית והתשובה תתקבל בזמן סביר.

אלון טל: אבל שמענו הבוקר בחדשות, ואני לא יודע אם זה נכון, שדווקא מעבדות PCR בעצם שוממות, ודווקא האנטיגן המוסדי סובל מתורים ארוכים.

אלון טל: אולי תוכלי להתייחס לזה.

טל פוקס: אולי מה שצריך להבהיר פה זה שיש הבדל בין מתחם הבדיקה, שהוא אולי ריק יותר, לבין המעבדה, שאליה נשלחות הדגימות.

אלון טל: ושם זה תופס מקום.

אלון טל: הבנתי את זה.

אלון טל: אבל בוודאי אנחנו נרצה לשמוע על הדגש שזה הבידוד ושחרור מבידוד, ובאילו תנאים.

טל פוקס: לצד השינוי הזה נעשו שינויים נוספים, שהמטרה שלהם היא להפחית את העומס במתחמי הבדיקות.

טל פוקס: עד עכשיו, אדם לא מחוסן היה צריך לעשות שתי בדיקות PCR שליליות כדי לקצר את הבידוד מ-14 ימים לשבעה ימים.

טל פוקס: כעת, אותו הסדר רק שהבדיקות שהוא יצטרך לעשות הן בדיקות אנטיגן מוסדיות, כל עוד הוא אדם שנחשב לא בסיכון.

טל פוקס: ההגדרה בצו לאדם בסיכון היא אדם שהוא מעל גיל 60, או אדם שקופת החולים אישרה שהוא אדם בסיכון.

אלון טל: אני רוצה להבין: אתם בעצם רוצים לשמור על החולה ולקצר.

אלון טל: אתם לא חושבים על הסיכון שהוא ידביק מישהו.

אלון טל: זה בעצם הקריטריון שלכם.

אלון טל: זאת אומרת, אני לצורך העניין בן 61 ואם יש לי שכן שהוא בן 59 ויש לנו אותו מצב - הוא יכול לצאת לחופשי ואני לא?

טל פוקס: לא.

טל פוקס: הוא יצטרך לעשות בדיקת אנטיגן מוסדית ואתה תצטרך לעשות בדיקת PCR, אם אתם לא מחוסנים.

טל פוקס: עבור מי שמחוסן: בעצם עד עכשיו הייתה רק חובה של בדיקה אחת כדי להשתחרר מבידוד למחוסן.

טל פוקס: התיקון הזה מחק את החובה להיבדק באנטיגן מוסדי.

טל פוקס: הסיבה שהחובה הזאת נמחקה היא באמת הכניסה של הבדיקות הביתיות כאפשרות.

אלון טל: אבל זה רק לאנשים מחוסנים.

טל פוקס: נכון.

טל פוקס: כלומר, אני מסכמת את המצב החדש: מחוסנים - מומלץ מאוד לעשות בדיקת אנטיגן ביתית או מוסדית, כל עוד הם לא בסיכון, אם הם נחשפו לחולה מאומת.

טל פוקס: אם הם בסיכון, מומלץ לעשות בדיקת PCR.

טל פוקס: בשני המקרים זו לא חובה.

טל פוקס: לא מחוסנים שנחשפו לחולה מאומת צריכים להיות בבידוד של 14 ימים שניתן לקצר אותו לשבעה ימים, כרגע באמצעות שתי בדיקות שליליות - אחת בכניסה לבידוד ואחת ביציאה מהבידוד.

טל פוקס: עבור מי שלא מחוסן שאינו בסיכון לתחלואה קשה נדרשת בדיקת אנטיגן מוסדית.

טל פוקס: עבור לא מחוסן שכן נחשב בסיכון נדרשת בדיקת PCR.

אלון טל: אולי אתם רוצים להציג את זה בכתובים, ואולי זה יבהיר את השאלות.

נעה בן שבת: זו רק המלצה.

נעה בן שבת: כלומר, אין פה מצב, וזה משהו שגם עלה עכשיו בדיון בוועדת החוקה, והבנתי שיושב ראש הוועדה הביע את אי הנוחות שלו מהמצב הזה - מדובר רק בהמלצה.

נעה בן שבת: למעשה יכול להיות שהאדם הזה קיבל תוצאה חיובית, כמו שאמר חבר הכנסת יברקן, והוא לא צריך אפילו לדווח.

נעה בן שבת: גם יכול להיות שאף אחד לא ידע על התוצאות האלה.

דסטה גדי יברקן: לא, זו המטרה, שזה לא ייכנס למערכת.

טל פוקס: לא, זו ממש לא המטרה.

דסטה גדי יברקן: אני חושב שזה לא הגיוני ולא מוסרי כלפי אזרחי מדינת ישראל, החלטה שקובעת על החופש והבריאות שלהם שמתקיימת בשש-שבע דקות, וללא חברי כנסת.

דסטה גדי יברקן: אני רוצה להביע דעה, ועכשיו צריך ללכת למליאה.

אלון טל: אבל קיבלת זכות מלאה להביע דעה.

דסטה גדי יברקן: כן, אבל כמה זמן?

אלון טל: לקחת רבע מהדיון.

אלון טל: אנחנו במצב חירום במדינה.

דסטה גדי יברקן: אבל זה דיון של רבע שעה.

דסטה גדי יברקן: זה אמור להיות דיון של שעה לפחות, שעתיים לפחות.

אלון טל: אני חושב שכולם מבינים שבעולם מושלם היינו מנהלים את מצב החירום הנוכחי בתנאים אחרים.

אלון טל: אני ניסיתי לתת לך את מלוא האפשרות לדבר.

אלון טל: אני באמת מכבד את חובתך לדבר, אבל אלה האילוצים של המציאות הנוכחית.

אלון טל: זה לא מצב אידיאלי.

דסטה גדי יברקן: המציאות היא שאנחנו מדברים על חופש, בריאות וכלכלה של מדינת ישראל, ועם שלם עכשיו לא יודע מה הוא עושה, ואנחנו דנים בזה בחמש-שש דקות בחופזה.

אלון טל: אני בטוח שמשרד הבריאות יסכים איתך שהדיון הבהול הזה הוא גם לא לרוחם.

אלון טל: אף אחד לא אוהב את זה.

דסטה גדי יברקן: אז דוחים את זה.

דסטה גדי יברקן: לא מביאים את זה לדיון.

אלון טל: אני צריך לתת לעוד אנשים לדבר.

אלון טל: אני רק רוצה להבהיר את הסיפור: היום מישהו מחוסן שבא במגע עם מאומת, צריך להיות בכל זאת שבוע ימים בבידוד?

טל פוקס: לא.

אלון טל: לא, אלא הוא רק צריך לעשות אנטיגן ביתי?

אילנה גנס: אדם מחוסן או מחלים, לפי ההגדרות שלנו, לפי נוהל מחלים, אינו נדרש לבידוד.

אילנה גנס: אין חובת בידוד וגם אין חובת בדיקה.

אילנה גנס: אנחנו ממליצים לעשות בדיקה.

אילנה גנס: הוא יכול לעשות או בדיקה ביתית או בדיקה מוסדית.

אלון טל: הבנתי.

אלון טל: אבל מי שלא מחוסן שבא במגע עם חולה, הוא כן צריך להיות בבידוד לשבועיים ויכול לקצר לשבוע אם יעשה PCR, אם הבנתי נכון.

טל פוקס: נכון.

טל פוקס: דבר אחד קטן: כדי להיות מוכר כחולה - שהאינטרס של אדם להיות מוכר כחולה כדי לקבל גם תעודת החלמה ואישור החלמה - כן צריך אנטיגן מוסדי.

טל פוקס: כלומר: אם יוצאת לך תוצאה חיובית בבדיקה הביתית ואתה רוצה להיחשב אחר כך במערכת שלנו כמשלים, אתה צריך לעשות אנטיגן מוסדית או PCR.

אלון טל: אוקי.

אלון טל: בואו נראה את המצגת הקצרה.

אלון טל: אני גם מבקש להתייחס לדברים של היועצת המשפטית בקשר לתקשורת בין אותו חולה לבין מערכת הבריאות.

אלון טל: הרי אנחנו כאילו סומכים על עם ישראל שילכו להיבדק לבד.

אלון טל: אני אוהב את אזרחי ישראל אבל אני מכיר אותם, והם עלולים לסבן, אחד או שניים מהם.

אלון טל: השאלה היא איך אתם מבטיחים שהממצאים יהיו אכן אמינים ומדווחים כהלכה.

טל פוקס: אנחנו לא מקבלים דיווחים עצמיים.

טל פוקס: זאת בדיוק הסיבה שאנחנו לא מקבלים דיווחים עצמיים, ואנחנו מבקשים מהם להגיע לבדיקה מוסדית.

אלון טל: אבל זה רק אחרי שהם יהיו מאומתים כחולי קורונה.

נעה בן שבת: אפילו לא חייבתם אותם שאם הם יצאו חיוביים בבדיקה הביתית שילכו לעשות אנטיגן מוסדית.

טל פוקס: הסיבה היחידה שלא עשינו לזה חובה היא בגלל קושי של אכיפה.

אלון טל: נשאלת השאלה, עכשיו כשיש תמריץ כלכלי - מי שבבידוד מקבל פיצוי כספי.

אלון טל: אז מי שרוצה להיות בבית ארבעה-חמישה ימים יגיד שנבדק והוא חיובי.

אלון טל: הוא לא צריך לדווח אלא רק להגיד, ובסוף הוא יעשה בדיקה.

אלון טל: אתם לא רואים פרצה כזאת?

אלון טל: אני רק שואל.

לילך וגנר: אבל יש לו תמריץ ללכת לאנטיגן מוסדי ולקבל הכרה כחולה.

אלון טל: בלי האנטיגן המוסדי הוא לא חולה מוכר.

אלון טל: אוקי, אז אני יותר רגוע.

לילך וגנר: זה נכון שהגישה שלנו היא שמשהו שהוא בלתי אכיף - אנחנו לא קובעים אותו כחובה כזאת בצו.

לילך וגנר: אי אפשר לאכוף על אנשים עניינים של בדיקה שהם עושים בביתם, בדל"ת אמותיהם.

לילך וגנר: זה לא משהו שראוי להפליל אותו, לתת קנסות או לקבוע בגינו חובת בידוד שהמשמעות של הפרה שלה היא קנס גבוה של 5,000 שקל.

אלון טל: אוקי.

אלון טל: אז בואו נראה את המצגת.

אילנה גנס: אני אציג ממש בקצרה בכמה שניות את תמונת המצב האפידמיולוגית, בדגש על בדיקות והמשמעויות והשינויים כפי שדיברנו עליהם.

אילנה גנס: (מציגה מצגת) אנחנו יכולים לראות שאנחנו ממשיכים במגמת העלייה - קרוב ל-43 אלף מאומתים ביממה האחרונה.

אילנה גנס: אפשר לראות כאן את העקומה.

אילנה גנס: אפשר לראות שמרבית הבדיקות החיוביות הן בדיקות שבוצעו ב-PCR - החלק הכתום זה PCR והחלק הצהוב הם אנשים שיצאו חיוביים בבדיקות האנטיגן.

אלון טל: הציבור שצופה בנו שומע זלזול גדול מאוד באמינות של בדיקות האנטיגן הביתי, אז תעזרו לנו.

אלון טל: אני לא חושב שזה לא אמין ב-72 אחוז, אז אני חושב שאנחנו צריכים לשמוע מספרים מדויקים יותר ושיידעו איזו ערכה לקנות, כי זה באמת כלי חיוני בניהול המגיפה הזאת.

אלון טל: תעזרו לציבור להיעזר בבדיקות.

אילנה גנס: אז קודם כל, זה מציג פה תמונות של בדיקות אנטיגן מוסדיות.

אילנה גנס: אין פה תוצאות של בדיקות ביתיות, זה לא מדווח ולא מוצג בשום צורה.

אילנה גנס: מה שאתם רואים כאן אלה אנשים שאומתו או באמצעות בדיקת PCR או באמצעות בדיקת אנטיגן מוסדית, שעל סמך זה הם קיבלו אבחנה ויקבלו אישור החלמה.

אלון טל: ומה האמינות של האנטיגן המוסדי?

אילנה גנס: אנחנו הוצאנו הנחיות גם לחברות הדיגום וגם לאנשים פרטיים לגבי דיגום ביתי.

אילנה גנס: יש המלצות שלנו איך לשפר את הרגישות.

אילנה גנס: אנחנו יודעים שזו בדיקה שהדיוק שלה יותר נמוך בהשוואה לבדיקת PCR.

אלון טל: יש לכם מספר מדויק?

אילנה גנס: כרגע הרגישות של בדיקת אנטיגן, במידה והיא מבוצעת נכון באדם שהוא לא סימפטומטי, היא כ-65 אחוז.

אילנה גנס: באדם שיש לו תסמינים רגישות הבדיקה עולה לכ-80 אחוז.

אילנה גנס: אלה נתונים של המגבלות הידועות של הבדיקה.

אלון טל: כלומר, אנחנו מדברים פה על שליליים כוזבים.

אלון טל: כלומר, מישהו שייבדק והוא בעצם חולה אבל האנטיגן לא יצליח לזהות את זה.

אלון טל: זה 65 אחוז בלי תסמינים ו-80 אחוז עם תסמינים.

אלון טל: זה בטח לא מה ששמענו בחדשות.

טל פוקס: ה-65 אחוז כן יזוהו.

אלון טל: לא, ברור.

אילנה גנס: נכון.

אילנה גנס: השלילי הכוזב נע בין 35 אחוז ל-20 אחוז, תלוי אם האדם תסמיני או לא.

אילנה גנס: ההמלצות שאנחנו פרסמנו גם לציבור במהלך השבוע הזה כדי לשפר את הרגישות הן קודם כל להידגם כ-72 שעות לאחר מועד החשיפה, כי אין טעם להיבדק חמש דקות אחרי שנחשפת.

אילנה גנס: ברור שזה לא אפקטיבי, וכך אנחנו ממליצים לציבור לעשות.

אילנה גנס: הדבר השני: לפעול בהתאם להוראות שמצורפות לכל ערכה לביצוע נכון של הבדיקה.

אילנה גנס: הדבר השלישי והמאוד משמעותי, שכבר מיידית ביממה האחרונה ראינו את העלייה באחוז הבדיקות החיוביות גם בבדיקות אנטיגן, זו דגימה גם מהלוע וגם מהאף.

אילנה גנס: גם PCR זו דגימה שנלקחת מהלוע ומהאף.

אילנה גנס: בערכות שהיו קיימות של בדיקות אנטיגן, הוראות היצרן בגדול מתייחסות רק לדיגום מהנחיריים, וההמלצה שלנו היא לדגום עם אותו מטוש קודם כל את הלוע ואחר כך את האף.

אילנה גנס: זה מעלה את רגישות הבדיקה בצורה משמעותית כי יש יותר הפרשות בלוע.

אילנה גנס: טכניקת הבדיקה היא מאוד פשוטה וכל אדם יכול לעשות אותה לבד.

אילנה גנס: כך הנחינו גם את החברות הדוגמות וגם את האנשים שעושים בדיקה עצמית.

אלון טל: זה בהחלט עוזר.

אלון טל: שמענו שאולי כדאי לעשות שתי בדיקות.

אלון טל: אם כן, מה הפרש הזמן המומלץ כדי לתפוס את זה?

אלון טל: כי ברור שאם זה 80 אחוז, אז פשוט לפי ההסתברות יש יותר סיכוי לתפוס מישהו עם עוד בדיקה.

אילנה גנס: נכון.

אילנה גנס: ככל שחוזרים על הבדיקה בתדירות יותר גבוהה, הסיכוי שנצליח לתפוס את השלב שבו האדם הופך משלילי לחיובי הוא גבוה.

אילנה גנס: בעצם הרגישות של בדיקת אנטיגן לשלב מסוים במחלה היא גבוהה.

אילנה גנס: אנחנו יודעים לזהות בבדיקת אנטיגן עומס נגיפי גבוה.

אילנה גנס: כמובן ש-PCR יודע לתפוס ספקטרום הרבה יותר רחב.

אלון טל: אבל מה הפרש הזמן המומלץ לציבור אם עושים שתי בדיקות, שלוש שעות?

אלון טל: יממה?

אילנה גנס: לפחות 24 שעות בין בדיקה לבדיקה.

אילנה גנס: אין טעם לחזור בתדירות יותר נמוכה מזה.

אילנה גנס: גם לאוכלוסיות בסיכון, לצוותים רפואיים שעובדים עם אוכלוסיות רגישות, אנחנו ממליצים להידגם אחת ל-24 שעות או ממש לפני כל כניסה לעבודה, כסוג של Gating בשביל לוודא שאנחנו לא מסכנים אף אחד.

אלון טל: אני מודה לך על ההסבר.

אלון טל: אני חושב שחשוב להסיר קצת מהזלזול באנטיגן.

אלון טל: זה לא שהוא לא שווה כלום.

אלון טל: הוא שווה הרבה מאוד והוא כלי חיוני במאבק שלנו נגד הקורונה.

אילנה גנס: לחלוטין.

אילנה גנס: היום רוב מדינות העולם נותנות הכרה באדם כחולה ותעודת מחלים על סמך הבדיקה הזאת.

אילנה גנס: אגב, אנחנו גם יודעים להגיד שבניגוד לרגישות שהיא אכן קצת יותר נמוכה, עם אחוז די גבוה של שלילי כוזב, יש לה מעט חיובי כוזב.

אילנה גנס: כלומר, מישהו שיוצא חיובי באנטיגן - אנחנו נותנים הכרה על סמך אנטיגן בלבד.

אילנה גנס: רק אנטיגן מוסדי.

אלון טל: אוקי.

אלון טל: אבל בכל זאת, איזה אחוז של בדיקות חיוביות כוזבות?

אלון טל: בכל זאת, מישהו ישב שבוע בבידוד סתם אם ה-PCR יגיד אחר כך שבעצם הוא לא חולה.

אילנה גנס: החיובי הכוזב נע בין חמישה לעשרה אחוז.

אילנה גנס: האחוזים הם קטנים יחסית, ולכן זו פרקטיקה שהיא מקובלת גם בעולם.

אילנה גנס: רוב מדינות העולם נותנות היום הכרה וגם נתנו בעבר, דרך אגב.

אילנה גנס: אנחנו עד עכשיו החמרנו, וגם כרגע זו פשרה זמנית.

אילנה גנס: אנחנו אמרנו את זה לאורך כל הדרך.

אלון טל: עד כאן השיעור בפיזיולוגיה.

נעה בן שבת: אבל אולי אפשר לשאול שאלה לגבי ה-72 שעות האלה.

נעה בן שבת: את אומרת להמתין 72 שעות, ואת אומרת את זה לכל מי שנחשף לחולה מאומת.

נעה בן שבת: אז מי שנחשף צריך להמתין בבידוד עד הבדיקה אם הוא לא מחוסן או מחלים, אבל מי שהוא מחוסן או מחלים בעצם לא.

אילנה גנס: הוא לא נדרש לבידוד.

אילנה גנס: ההמלצה שלנו, אגב, גם לפני הבדיקה וגם אחריה, היא לצמצם מגעים ככל שניתן - לא להגיע למקומות ציבוריים והומי אדם.

נעה בן שבת: שגם זו רק המלצה.

נעה בן שבת: כמו ההמלצה לעשות את הבדיקה הביתית וכמו ההמלצה לעשות את הבדיקה המוסדית אם הבדיקה הביתית חיובית.

אילנה גנס: נכון.

אילנה גנס: בגלל שאין עליהם חובת בידוד וחובת בדיקה, אנחנו פשוט ממליצים לתזמן את מועד ביצוע הבדיקה במידה והוא כן החליט להיבדק למועד שהוא רלוונטי לזיהוי תחלואה.

אילנה גנס: אין טעם להיבדק לפני.

טל פוקס: אין לנו היום כלי בחקיקה הקיימת לחייב בדיקה אחרת.

אלון טל: תודה רבה.

אלון טל: היות שיש לנו אנשים בזום ואנחנו לא רוצים שלא נשמע אותם בכלל, נסיים את המצגת שלך, בעיקר בקשר להנחיות האופרטיביות של התקנות.

אלון טל: שאנשים יידעו על מה הם מצביעים ומה אנחנו מאשרים היום.

אילנה גנס: אוקי.

אילנה גנס: אני רוצה לדלג לשקפים שמציגים את תמונת מצב הבדיקות.

נעה בן שבת: למרות שציינת שאנחנו לא רואים שם את כל מי שעשה בדיקה ביתית.

אילנה גנס: נכון.

אילנה גנס: אתם לא רואים כאן בדיקה ביתית, כי הם לא זכאים להכרה במחלה.

אילנה גנס: מה שאתם רואים כאן זה מערך בדיקות ה-PCR.

אילנה גנס: אנחנו עדיין עומדים על כ-200 אלף בדיקות ביממה, למרות שירדנו בכעשרה אחוז.

אילנה גנס: באמת נתח לא קטן עבר למערך האנטיגן.

אילנה גנס: הקופות לוקחות חלק מאוד גדול בזה, כמובן, וגם מתחמי דיגום של פקע"ר ומעבדות נוספות.

אלון טל: המחירים הם אחידים בארץ?

אילנה גנס: הבדיקות האלה הן ללא תשלום.

אילנה גנס: יש נתח קטן של בדיקות PCR שמבוצעות באופן פרטי.

אילנה גנס: האופציה הזאת תמיד קיימת, גם למי שאיננו זכאי.

אילנה גנס: כשני אחוז מכלל בדיקות ה-PCR אכן בוצעו באופן פרטי במהלך היממה האחרונה.

טל פוקס: אני אדייק בהקשר הזה, שהבדיקה בכניסה לישראל, בדיקת PCR שאותה כולם חייבים לעשות כולם, היא כן בתשלום של 80 שקלים.

אילנה גנס: השקף הבא מציג את מערך בדיקות האנטיגן.

אילנה גנס: אתם יכולים לראות פה את העלייה המאוד-מאוד גדולה.

אילנה גנס: אנחנו בקרוב ל-200 אלף בדיקות מדי יום.

אלון טל: בואי נתקדם לקראת ההוראות של התקנות.

אילנה גנס: השקף הבא מציג לכם את הפריסה.

אילנה גנס: אתם רואים פה פריסה ארצית.

אילנה גנס: נכון להיום אנחנו עומדים על כ-380 תחנות דיגום באנטיגן, עם 530 עמדות.

אילנה גנס: זאת אומרת, יש בממוצע כשתי עמדות בכל תחנת דיגום.

אילנה גנס: אנחנו כל הזמן מרחיבים גם את הפריסה וגם את מספר התחנות.

אילנה גנס: בשבוע שעבר עמדנו על כ-460 והיום אנחנו כבר על כ-530 והמספר הזה צפוי להמשיך לעלות.

אלון טל: כאחד ששורשיו בישראל נמצאים בערבה, באילת ובחבל אילות יש גם תחנות?

אילנה גנס: יש.

אילנה גנס: נכון להיום, אם אתה מסתכל על הפיזור - כמה בדיקות מבוצעות באזור המרכז לעומת דרום וצפון, זה מתפלג די בדומה להתפלגות גודל האוכלוסייה שמתיישבת שם.

אילנה גנס: אנחנו כל הזמן קשובים לשטח ומגדילים את הפריסה, בדגש על פריפריה.

אילנה גנס: הדבר האחרון שאני רוצה לציין זו החלטה שבעצם תתעדכן בהמשך.

אילנה גנס: היום הסרנו את חובת הבדיקה הראשונה בכניסה לבידוד.

אילנה גנס: מי שחב בידוד הונחה עד עכשיו לעשות בדיקה בכניסה לבידוד ובדיקת קיצור בידוד ביום 7.

אילנה גנס: לפי החלטת מנכ"ל נכון לאתמול, אנחנו מסירים את חובת הבדיקה בכניסה לבידוד ומשאירים רק בדיקה ביציאה מבידוד ביום 7.

טל פוקס: זה יתעדכן בהמשך.

טל פוקס: זה עוד לא תוקן בצו.

טל פוקס: זו החלטה שעוד אין לה תוקף.

טל פוקס: אני רק אציין שחובת הבדיקה הכללית של חוזרים מחו"ל תישאר.

טל פוקס: זה פשוט לא יהיה תנאי לקיצור בידוד.

טל פוקס: זה יהיה בנתיב נפרד מהבידוד.

אלון טל: זה נשמע לי באמת רציונלי.

אלון טל: בואו נשמע מד"ר זאב פלדמן.

זאב פלדמן: תודה רבה.

זאב פלדמן: אני חושב שהישיבה היום היא מאוד חשובה.

זאב פלדמן: יש איזושהי נטייה לבוא ולזרוע בלבול, ולהגיד שההוראות מבולבלות.

זאב פלדמן: אני רוצה להתנער מהאמירה הזאת, ואני רוצה לחזק את משרד הבריאות.

זאב פלדמן: אני חושב שהיום עושים יותר בדיקות PCR מאשר עשו לפני חודש.

זאב פלדמן: הטריאז' שעושים, סדר העדיפויות שעושים, מתחייב מהמציאות של באמת גל תחלואה מאוד גבוה והתמודדות איתו ועם היכולת לבצע בדיקות שיש להן גם משמעות חוקית לאדם, לקבל את ההטבות הכלכליות שמגיעות לאדם חולה או אדם מבודד.

זאב פלדמן: אני חושב שחשוב מאוד שההוראות יהיו ברורות, בהירות ופשוטות ככל הניתן, גם כשמדברים בלשון צווים וחוקים.

זאב פלדמן: חשוב מאוד, בשורה התחתונה, להבטיח את בריאות העם.

זאב פלדמן: באשר לקיצור הבידוד: אני חושב שזו החלטה שמתיישבת עם כלל מה שקורה בעולם.

זאב פלדמן: אני חושב שעוד יש נקודה אחת להתייחסות שזה הנושא של אנשי צוותים רפואיים.

זאב פלדמן: אנחנו כרגע נמצאים בגל תחלואה.

זאב פלדמן: אנחנו שומעים מלונדון, ניו יורק ומכל העולם שהגל הזה הוא גל של עומס על מערכת הבריאות, בין היתר לא רק בגלל מספר החולים אלא בגלל השבתת צוותים רפואיים.

זאב פלדמן: אנחנו צריכים למצוא את הדרך, מצד אחד שאנשי הצוותים הרפואיים לא ישהו בבידוד ימים מיותרים.

זאב פלדמן: צריך לבחון האם יש בדיקות שאפשר לעשות כדי להחזיר לכשירות אנשי צוותים רפואיים שאומתו, כדי להחזיר אותם לשורות המטפלים באזרחי ישראל.

זאב פלדמן: תודה.

אלון טל: אני רוצה לשאול אותך - שמענו בוועדת חינוך את פרופ' חגי לוין לפני מספר ימים.

אלון טל: לטענתו, בפועל אומיקרון הוא בעצם מחלה אחרת מהקורונה שהכרנו בגלים הקודמים.

אלון טל: לטענתו אז, לפני התיקון, אולי משרד הבריאות לא הפנים את ההבדל המהותי בין הדברים.

אלון טל: אתה שותף לדעה שזו באמת מין מחלה אחרת מבחינת התסמינים או המאפיינים, ושלכן יש צורך במדיניות אחרת?

אלון טל: איך אתה רואה את האומיקרון לעומת הגלים הקודמים?

זאב פלדמן: אני חושב שהאומיקרון היא כנראה מחלה אחרת מבחינת התסמינים.

זאב פלדמן: אני לא בטוח שאנחנו מבינים ויודעים את קצה הדרך.

זאב פלדמן: כלומר, יכול להיות שאם בגלים הקודמים ידענו שיש מתחלואה למחלה קשה עשרה ימים או שבועיים, וממחלה קשה למצב קריטי יש X ימים, וידענו לכמת את זה ולעשות תחזיות על תפוסות בתי חולים ותחלואה - היום יכול להיות שבאומיקרון לוחות הזמנים האלה שונים, ואנחנו עדיין לא מכירים אותם לעומקם.

זאב פלדמן: לכן, עדיין צריך להיות בצד של הזהירות המונעת.

זאב פלדמן: להתייחס ברצינות גם לתחלואה הקלה כביכול.

אלון טל: לדעתך התקנות האלה נותנות את האיזון שאתה מצביע עליו?

זאב פלדמן: אני חושב שבעת הזאת הן נותנות את האיזון.

זאב פלדמן: אני חושב שאנחנו צריכים לעשות מאמץ יותר גדול, ואת זה אני שומע מסביבי, שהממשק בין ההכרה כמאומת להיותך בקבוצת סיכון לכניסה של מערכת קופות החולים לתת לך את התרופה שהיום נמצאת על המדפים עבור אנשים מבוגרים ובקבוצות סיכון - אני חושב שהממשק הזה עדיין לא מספיק מחודד.

זאב פלדמן: צריך לשפר אותו ולדייק אותו.

אלון טל: אני מודה לך מאוד שמצאת זמן להיות איתנו.

אלון טל: כעת נרצה לשמוע קול מסוג אחר.

אלון טל: עו"ד אורן פסטרנק, המוגדר כמייסד אחת המחאות.

אלון טל: נשמע דעה שונה.

אלון טל: ברוך הבא, עו"ד פסטרנק.

אלון טל: יש לך שלוש דקות.

אורן פסטרנק: תודה רבה, אדוני יושב הראש, ממלא מקום יושבת הראש.

אורן פסטרנק: אני עו"ד אורן פסטרנק ממחאת הריבון.

אורן פסטרנק: הנתונים שאני מציג הם לאחר איסוף ממדענים, רופאים, סטטיסטיקאים, והכל על בסיס נתונים של משרד הבריאות מהדאשבורד.

אורן פסטרנק: נכון להיום, מבחינת מאומתים, רוב מוחץ של הנדבקים הם מחוסנים.

אורן פסטרנק: אין על כך עוררין.

אורן פסטרנק: מדובר ב-60 אחוז מהנדבקים שהם מחוסנים.

אלון טל: כן, אבל אני לא אתן לך להציג סטטיסטיקה מטעה.

אלון טל: הציבור מקשיב.

אלון טל: אני רוצה שתגיד איזה אחוז מהציבור מחוסן, ואחרי זה נדע אם זה משתקף מבחינת התחלואה.

אלון טל: אתה לא יכול לתת סטטיסטיקה בלי הקשר.

אלון טל: תן הקשר ראוי.

אורן פסטרנק: תודה, כי זה בדיוק מה שצריך לעשות, אדוני נגע בנקודה המדויקת.

אורן פסטרנק: ראשית: מקרב הנבדקים, כפי שאמרתי, 60 אחוז מהנדבקים הם מחוסנים.

אורן פסטרנק: לאחר שמנרמלים את הנתון, מכיוון שרוב הנבדקים הם לא מחוסנים כי הם צריכים להיכנס למקומות עבודה בלי שום קשר לתוכניות בידוד, זה מגיע למעל 80 אחוז לפי פרופ' גליה רהב, שאינה איזו מכחישת קורונה למיטב הבנתי.

אלון טל: תעזור לי בבקשה: כמה אנשים שלא התחסנו מתו בינתיים מאומיקרון, לידיעתך?

אורן פסטרנק: בוא, אני אתן את הנתונים הרלוונטיים - - -

אלון טל: אני שאלתי שאלה.

אלון טל: אני שואל.

אורן פסטרנק: אני אשמח לענות, אם רק תרשה לי.

אורן פסטרנק: מבחינת חולים קשים, הפרדיגמה של משרד הבריאות קרסה.

אורן פסטרנק: מספר החולים הקשים החדשים נכון להיום - יש את הנתון הזה באתר משרד הבריאות - הוא 38 חולים קשים מחוסנים, ו-30 מקרב הלא מחוסנים.

אורן פסטרנק: כלומר, אנחנו גם מבינים שהקונספציה של הגנה על הלא מחוסנים ובגלל זה לעשות להם יותר בדיקות - - -

אלון טל: אבל אתה לא מנרמל פה.

אלון טל: אם פי עשרה יותר מהציבור הוא מחוסן, אז זה בעצם מצביע חד משמעית שזה מסוכן יותר פי עשרה להיות לא מחוסן.

אלון טל: כך נראה לי מבחינה סטטיסטית.

אורן פסטרנק: לפי הנתונים של משרד הבריאות, מחצית מהציבור מחוסן ומחצית לא.

אורן פסטרנק: לפי נתונים של פרופ' זרקא, 4.6 מיליון הינם לא מחוסנים ו-4.8 מיליון מחוסנים.

אורן פסטרנק: לכן, אין לנרמל נתון זה.

אורן פסטרנק: יש לקחת את המספר המוחלט.

אורן פסטרנק: אם אתם רוצים לנרמל, זה ברמת סטייה של אחוז.

אורן פסטרנק: הנתון החד משמעי הוא שנכון להיום החולים הקשים הם מקרב המחוסנים.

אורן פסטרנק: לכן, לא רק שאין הצדקה לתוכנית הבדיקות והבידודים מבחינת רמיסת זכויות אדם של לא מחוסנים, שזה פרק בפני עצמו כי רומסים זכויות של חצי מהמדינה; אלא מבחינה אפידמיולוגית ודאגה לבריאות הציבור.

אורן פסטרנק: מבחינת הפצת הנגיף, מבחינת מאומתים, מבחינת הצפת בתי החולים.

אורן פסטרנק: את זה אנחנו רואים בחולים הקשים.

אורן פסטרנק: הכל מוביל למסקנה אחת ובלתי משתמעת: תוכנית הבדיקות והבידודים היא מכה אנושה לבריאות הציבור.

אורן פסטרנק: אם התוכנית הזאת תימשך, אנחנו פוגעים אנושות בבריאות הציבור ורומסים זכויות אדם.

אלון טל: שלוש הדקות שלך הסתיימו.

אורן פסטרנק: אבל הנתונים האלה הם נתונים שלא הוצגו.

אלון טל: הנתונים שלך נראים לי מאוד מעוותים ואני רוצה לתת למומחי משרד הבריאות להשיב.

אורן פסטרנק: סליחה, אני לא עיוותתי שום נתון.

אלון טל: יש לך 30 שניות לסיים, קח משפט לסיכום.

אלון טל: אם אתה רוצה לתת משפט לסיכום אני אתן לך.

אורן פסטרנק: חצי מהזמן רק נכנסים לדבריי.

אורן פסטרנק: תנו לי להציג נתונים.

אורן פסטרנק: זה כתוב באתר משרד הבריאות.

אורן פסטרנק: אתם יושבים פה לקבל החלטה, ומשרד הבריאות אומר נתונים שהם לא נכונים.

אורן פסטרנק: תבדקו את הדברים שלי - זה כתוב באתר של משרד הבריאות.

אורן פסטרנק: איך אפשר להכניס לבידוד אנשים, אם הם לא מסוכנים לעצמם והם לא נדבקים ומסכנים את הציבור?

אורן פסטרנק: לא נתתם סיבה אחת.

אורן פסטרנק: אין צפי להצפה של בתי חולים.

אלון טל: תודה רבה לך, עו"ד פסטרנק.

אלון טל: אני מודה לך על הדברים המעניינים שלך.

אלון טל: אני אתן עכשיו למשרד הבריאות להשיב.

אלון טל: עם כל הכבוד, אני סומך על מערכת הבריאות שלנו.

אורן פסטרנק: אלה הנתונים מהאתר של משרד הבריאות.

אלון טל: שמענו אותך, סליחה.

אלון טל: אפשר לכבות אותו, סיימנו לשמוע את עו"ד פסטרנק.

אלון טל: עכשיו נשמע רופאים ואנשי מקצוע שבאמת מבינים קצת משהו בבריאות הציבור.

אלון טל: בבקשה.

אילנה גנס: קודם כל, לפי הנתונים של מאושפזים נכון להיום במדינת ישראל, כל החולים שמחוברים לאקמו - 100 אחוז מהם, לא מחוסנים בכלל.

אילנה גנס: 81 אחוז מהמאושפזים המונשמים לא מחוסנים או מחוסנים בשתי מנות חיסון, או מחלימים שעברה מעל חצי שנה ממנת החיסון השנייה שלהם.

אילנה גנס: כלומר, החיסון שלהם לא בתוקף.

אילנה גנס: כשאנחנו מסתכלים על התחלואה הקשה הנתונים מאוד-מאוד בולטים.

אילנה גנס: אנחנו ראינו את זה לאורך כל המגיפה.

אילנה גנס: זה מאוד בלט גם בגל הדלתא וגם עכשיו.

אילנה גנס: אנחנו ממשיכים לראות מגמה שהיא מאוד דומה.

אלון טל: היית מגדירה את הנתונים שהציג עו"ד פסטרנק כאמינים או מטעים, מבחינת הדעה המקצועית שלך?

אלון טל: שהוא אומר שאין הבדל בין מחוסן ולא מחוסן וכל הקונספציה של משרד הבריאות קרסה עם הגל הנוכחי.

אלון טל: אני שואל.

אלון טל: הנתונים בידיכם.

אלון טל: אפשר להאמין לו, או שכמחוקק לא צריך להאמין לו?

אילנה גנס: אין פה עניין של אמון.

אילנה גנס: אנחנו רואים בהחלט ירידה ברמת המוגנים בפני הדבקה בזן האומיקרון.

אילנה גנס: אנשים שמחוסנים אכן נדבקים יותר ממה שראינו בעבר, בזן דלתא ששם החיסון ללא ספק היה הרבה יותר אפקטיבי בפני הדבקה.

אלון טל: אבל מה לגבי מחלות קשות?

אילנה גנס: ההגנה מפני תחלואה קשה ואשפוזים נשמרה לחלוטין.

אילנה גנס: גם היא קצת ירדה, במידה מסוימת, אבל מראש אנחנו מדברים על זן שהוא פחות אלים ולכן ההשפעה הפוטנציאלית של זה על מערכת הבריאות היא הרבה יותר נמוכה.

אלון טל: לכן אני פשוט חושב שהציבור צריך לדעת.

אלון טל: מי שרוצה להימנע ממחלה קשה צריך להתחסן, ואם הוא מעל גיל 60 לעשות את החיסון הרביעי.

אלון טל: המטרה היא לא רק להימנע מהידבקות אלא באמת לא להגיע למצב קשה, ופה אנחנו לא רואים שום שינוי מבחינת אומיקרון.

אילנה גנס: נכון.

אילנה גנס: כשאנחנו רואים את המכפלות הכל כך מהירות של העלייה בתחלואה, בסוף גם אם אחוז האנשים שיזדקקו לאשפוז הוא יותר קטן ממה שראינו בעבר - ולשמחתנו אנחנו רואים שהזן הזה הוא פחות אלים - עדיין זה ייצר את המכפלות.

אלון טל: תודה רבה על ההתרה החיונית הזאת.

אלון טל: אנחנו עכשיו נעבור להקראת התקנות לקראת אישור.

נעה בן שבת: סעיף יז זה הסעיף שחייב את המחוסנים להיבדק.

נעה בן שבת: הוא נמחק כהוראה קבועה, לא רק כהוראת שעה.

טל פוקס: נכון.

טל פוקס: הוא נוסף מלכתחילה לצורך התקופה הזאת, ולכן הוא נמחק.

נעה בן שבת: זאת אומרת שאדם שלא חבר בקופת חולים, אתם דורשים אישור של המבטח שלו.

נעה בן שבת: זה בהנחה שיש לו מבטח.

טל פוקס: נכון.

נעה בן שבת: זה מתייחס לאנשים שעובדים במערכת הבריאות.

נעה בן שבת: שם אתם מאפשרים למנכ"ל משרד הבריאות לקבוע את הסוג של הבדיקה.

נעה בן שבת: אתם לא אומרים מראש PCR או אנטיגן לפי שאלת הסיכון.

טל פוקס: אני אציין שכרגע אין הסדר כזה.

טל פוקס: ההסדר הקיים הוא הסדר של יציאה מבידוד, וזה אומר שההסדר הכללי של קיצור בידוד חל עליהם.

טל פוקס: לא עודכן משהו אחר.

נעה בן שבת: אוקי.

נעה בן שבת: רק שאתם שומרים לעצמכם את האפשרות לקבוע.

טל פוקס: נכון.

טל פוקס: אנחנו בודקים את הדבר הזה.

נעה בן שבת: ואנחנו מבינים שאתם מתכוונים להתחלה של הסעיף הזה.

נעה בן שבת: כרגע הוועדה מוגבלת רק לאישור או אי אישור, אבל לגבי הרישה, אתם אמרתם שתערכו שינוי בסעיף הזה.

טל פוקס: אנחנו נמחק את הצורך בבדיקה ראשונה באופן כללי, לצורך קיצור בידוד.

נעה בן שבת: חוץ מהחוזרים?

טל פוקס: לא.

טל פוקס: גם לחוזרים אנחנו נמחק אותה, רק שלגבי חוזרים עדיין תהיה קיימת להם החובה מכוח תקנות אחרות שלא כאן - תקנות חובת ביצוע בדיקה נפרדות, בלי קשר לבידוד.

נעה בן שבת: אז אולי כבר מתייתר התיקון הזה?

טל פוקס: לא, ממש לא.

טל פוקס: עדיין צריך לבצע בדיקה שנייה.

נעה בן שבת: אבל התוספת הזאת?

טל פוקס: כרגע היא לא מתייתרת, כל עוד עדיין לא עשינו את התיקון.

טל פוקס: כל עוד לא עשינו את התיקון התוספת הזאת חשובה.

טל פוקס: כשנעשה את התיקון נמחק גם אותה.

נעה בן שבת: את זה אתם עושים כדי לא למנוע מאנשים שהיו חייבים לעשות רק אנטיגן מוסדי ועשו בדיקת PCR להיות מוכרים?

טל פוקס: אני חייבת לומר שזו הבהרה בלבד.

טל פוקס: מבחינתנו אין להוראה הזאת משמעות נורמטיבית.

טל פוקס: זה היה ברור.

אלון טל: זה מובן מאליו כמעט.

אלון טל: אני מסכים איתך.

טל פוקס: זה ברור, אבל ביקשו מאיתנו להבהיר.

לילך וגנר: בעצם לפני התיקון הזה, אדם שקיבל אנטיגן חיובי רק היה חייב בבידוד, והיו לו 48 שעות שבהן הוא היה יכול לעשות PCR ולהפוך לחולה.

לילך וגנר: אם הוא לא עשה אותה, הוא פשוט היה חייב בבידוד ולא הוגדר כחולה.

לילך וגנר: המטרה של הוראת המעבר הזאת היא בעצם להגיד שבגלל שאם הוא יגיע למתחם אולי לא יקבלו אותו ולא יתנו לו לעשות PCR, אנחנו מסתכלים יומיים אחורה ואומרים שזה בסדר לא לעשות - האנטיגן מספיק, למרות שהתיקון נכנס לתוקף רק ב-7 בינואר.

לילך וגנר: אנחנו רואים גם את מי שעשה את האנטיגן ב-5 או ב-6 בינואר כחולה.

אלון טל: לקראת ההצבעה של הוועדה אני מבקש לומר בשם הוועדה שקבלת החלטות בתנאים של אי ודאות היא הדבר הכי קשה במדיניות ציבורית.

אלון טל: אני אומר את זה כפרופסור.

אלון טל: אני רוצה לברך אתכם במשרד הבריאות.

אלון טל: אני יודע שזה כמעט בלתי אפשרי לקבל החלטות שהן 100 אחוז צודקות, אבל צריך זריזות מחשבתית וניהול אדפטיבי.

אלון טל: אני חש שבמקרה הנוכחי, ההקלות שאנחנו נותנים בבידוד הן מאוד בקשיים.

אלון טל: אני חושב שזה נעשה באמת, כפי ששמענו מנציג המוסדות הרפואיים, בזהירות הראויה.

אלון טל: אנחנו נצביע.

אלון טל: מי בעד צו בריאות העם (נגיף הקורונה החדש)(בידוד בית והוראות שונות)(הוראת שעה)(תיקון מס' 21), התשפ"ב-2022?

אלון טל: אושר

אלון טל: הצו אושר על ידי הוועדה.

אלון טל: אני מכריז על נעילת הישיבה.

אלון טל: תודה רבה לכל המשתתפים, הישיבה נעולה.